Drage učenke, dragi učenci.

Pred nami stoji velik izziv. V tem tednu bomo začeli z učenjem na daljavo.

V ta namen vam bova učiteljici vsak dan pripravili nekaj nalog, da boste ostali v učni formi in se ob tem tudi kaj naučili.

Morda bomo imeli na začetku vsi težave, vendar na napakah se učimo in verjameva, da jih bomo vsi skupaj, s skupnimi močmi, rešili.

Za delo na domu boste potrebovali zvezke, pisala, učbenike in delovne zvezke. Nič hudega, če imate vse to v šoli. Poiščite kakšne stare zvezke, v katerih je še kaj prostih listov, vzemite promocijske bloke, znajdite se – v tem ste odlični. Do učbenikov in DZ boste lahko dostopali preko spletne povezave Rokus Klett – Radovednih 5. Za delo boste potrebovali še dobro voljo (ki je vam ne manjka) in (morda) občasno pomoč staršev. Vendar pa – oni imajo svoje delo, zato, sva prepričani, boste šolsko delo zmogli sami. Za pomoč sva vam na voljo preko e-pošte in v skrajni sili tudi preko telefona.

Ker pa se učimo vedno, ne samo za zvezki in knjigami, so na RTV Slovenija na 1. programu TV SLO pripravili različne poučne vsebine, ki si jih lahko ogledate. Tudi spletna stran MMC RTV skriva otroški program OP! (Najdeš ga v zgornji vrstici.), kjer lahko najdete oddaje Infodrom, Bansi, pravljice za lahko noč, risanke, Firbcologi, Male sive celice, …

TV in računalnik nista edina, ki ti lahko pričarata drug svet. Ne pozabi na knjige, ki te lahko s svojimi vsebinami razveselijo, poučijo, razvedrijo. Ker so knjižnice zaprte, poprosi starše, da ti priskočijo na pomoč in ti preko spletnega portala Biblos omogočijo branje na tablici, telefonu ali računalniškem ekranu.

Ob tem pa ne pozabi na gibanje – pojdi na sprehod, igraj se z žogo, skači ristanc – vendar sam, sama. Zdaj, v tem času, je pomembno, da se ne zadržuješ skupaj s prijatelji. Pokliči jih, pogovarjajte se po telefonu, preko Skypa, Viberja… Prav je, da imaš prijatelje, vendar v tem času velja: Bodiva prijatelja, vendar narazen, da bova potem spet skupaj.

In še nekaj pomembnega. Ne pozabi pomagati v gospodinjstvu. Gotovo znaš olupiti krompir (Če ne, se nauči.), oprati solato, pomiti posodo, … Zdaj je prilika, da se naučiš veliko življenjsko pomembnih opravil, za katere v siceršnji naglici ni časa. In ne izgovarjaj se na šolsko delo – tega ne bo toliko, da ti ne bi zmogel pomagati tudi pri gospodinjskih opravilih.

Ob koncu pa: veliko se smej – smeh je (pravijo) pol zdravja. Tega pa v teh časih potrebujemo vsi. ☺

Lep pozdrav ti pošiljava učiteljici Tatjana in Zora.

P.S.: Veseli bova, če nama pošlješ kakšno e-pošto na naslov

tatjana.kos1@guest.arnes.si

ali

zora.bezgovsek@guest.arnes.si

in nama zaupaš, kaj si počel v teh dneh. ☺